Diari Oficial de la Generalitat Valenciana


Sumari del DOGV 8812, del 15-05-2020 (2020/3417)

RESOLUCIÓ de 8 de maig de 2020, de la directora general de Modernització i Relacions amb l'Administració de Justícia, per la qual s'inscriu la modificació dels Estatuts de l'Il·lustre Col·legi Oficial de Dentistes de Castelló en el Registre de Col·legis Professionals i de Consells Valencians Professionals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8812

Data del DOGV
:   15-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3417


Data del document
:   08-05-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 8 de maig de 2020, de la directora general de Modernització i Relacions amb l'Administració de Justícia, per la qual s'inscriu la modificació dels Estatuts de l'Il·lustre Col·legi Oficial de Dentistes de Castelló en el Registre de Col·legis Professionals i de Consells Valencians Professionals de la Comunitat Valenciana. [2020/3417]  
  
  
Vist l'expedient de sol·licitud de modificació estatutària instruït a instàncies de l'Il·lustre Col·legi Oficial de Dentistes de Castelló, inscrit amb el número 84 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus Estatuts en aquest registre, atesos els següents  
  
Fets  
Primer. Pel president de l'Il·lustre Col·legi Oficial de Dentistes de Castelló, es va presentar en data 11 de desembre de 2018, sol·licitud d'inscripció de la modificació completa dels Estatuts de l'Il·lustre Col·legi Oficial de Dentistes de Castelló, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Mitjançant Decret 37/2013, d'1 de març, del Consell, es va aprovar el canvi de denominació de l'Il·lustre Col·legi Oficial d'Odontòlegs i Estomatòlegs de Castelló per la de Col·legi Oficial de Dentistes de Castelló. (DOGV 6977, 04.03.2013).  
Tercer. Mitjançant resolució de 6 de juny de 2013, del director general de Justícia, es van inscriure els actuals Estatuts del Col·legi Oficial de Dentistes de Castelló (DOGV 7061, 05.07.2013).  
Quart. La modificació dels Estatuts de l'Il·lustre Col·legi Oficial de Dentistes de Castelló va ser aprovada per l'Assemblea General del Col·legi el 22 de juny de 2018, segons certificat subscrit en data 20 de gener de 2020 pel Secretari del Col·legi.  
Cinqué. En data 11 de març de 2019, es va requerir al Col·legi per a l'adaptació de diversos articles dels nous estatuts a la legalitat vigent, aquesta adaptació va ser acordada el dia 5 de novembre de 2019 en assemblea general extraordinària, segons consta en certificat de data 7 de novembre de 2019 subscrit per la presidenta i el secretari del Col·legi.  
Sisé. El text dels nous estatuts del col·legi figuren en l'annex de la present resolució.  
  
Fonaments de dret  
Primer. Revisada la sol·licitud de modificació dels Estatuts de l'Il·lustre Col·legi Oficial de Dentistes de Castelló, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació estatutària ha sigut aprovada amb els requisits i formalitats previstos en aquest article i en els propis Estatuts del Col·legi.  
Tercer. Aquesta direcció general és competent per a tramitar i resoldre el present expedient de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la Disposició Final del Decret 4/2002, de 8 de gener, pel qual s'aprova el Reglament de desenvolupament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
  
Per tot l'anterior; vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com dels articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desenvolupament d'aquesta última; i altres disposicions complementàries de pertinent aplicació, resolc:  
  
Inscriure la modificació dels Estatuts de l'Il·lustre Col·legi Oficial de Dentistes de Castelló en el Registre de Col·legis Professionals i de Consells Valencians Professionals de la Comunitat Valenciana.  
  
Contra la present resolució, que posa fi a la via administrativa, es podrà interposar recurs potestatiu de reposició davant el mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 8 de maig de 2020.- La directora general de Modernització i Relacions amb l'Administració de Justícia: Bárbara López Ramón.  
  
  
  
ANNEX  
Estatuts del Col·legi de Dentistes de Castelló  
  
TÍTOL I  
Disposicions generals i relacions amb les administracions públiques  
  
CAPÍTOL I  
Disposicions generals  
  
Article 1. Naturalesa jurídica  
L'Il·lustre Col·legi Oficial de Dentistes de Castelló, des d'aquest moment el col·legi, és una corporació de dret públic amb personalitat jurídica pròpia i plena capacitat per al compliment de les seues finalitats.  
L'Il·lustre Col·legi Oficial de Dentistes de Castelló és independent de les administracions públiques, sense perjudici de les relacions de dret públic que mantinguen i de l'exercici de les competències i funcions que els deleguen.  
El Col·legi estarà integrat pels professionals dentistes de la província de Castelló.  
  
Article 2. Jurisdicció territorial  
L'àmbit del col·legi s'estendrà a tot el territori de la província de Castelló. La seua jurisdicció territorial és provincial i la seu se situa a la ciutat de Castelló.  
  
Article 3. Règim jurídic  
El funcionament i règim jurídic del col·legi, en l'àmbit de la seua competència, es regirà pels presents Estatuts, i en el no previst per la Llei 2/1974, de 13 de febrer, de col·legis professionals, i la Llei 6/1997, de 4 de desembre, de consells i col·legis professionals de la Comunitat Valenciana, així com per totes les normes que afecten o regulen el funcionament d'aquest col·legi i regulen el lliure accés a les activitats de serveis i el seu exercici.  
També seran aplicables totes les lleis i reglaments que afecten aquest col·legi en la seua condició de corporació del dret públic.  
  
Article 4  
Pertanyeran obligatòriament al Col·legi tots els dentistes que tinguen la titulació que els permeta accedir a l'exercici de la professió i la practiquen, en qualsevol de les seues modalitats, ocasionalment o permanentment, per compte propi o alié, llevat que estiga col·legiat o inscrit en un altre col·legi d'acord amb l'article 17 dels presents Estatuts.  
Amb caràcter voluntari, s'admetrà la col·legiació sense exercici.  
  
Article 5. Principis  
Els Estatuts del col·legi garantiran l'estructura democràtica, la participació dels col·legiats i el seu caràcter representatiu.  
En l'actuació de tots els òrgans del col·legi regiran els principis d'independència, representativitat, activitat democràtica i seguretat jurídica.  
  
  
CAPÍTOL II  
Relacions amb les administracions públiques  
  
Article 6  
El Col·legi, a través dels seus òrgans, es relacionarà amb l'Administració autonòmica a través de la conselleria que siga competent, d'acord amb la llei que regula els col·legis professionals de la Comunitat Valenciana.  
  
Article 7  
Relació amb organismes col·legials. El Col·legi estarà representat en el Consell General de Dentistes de la Comunitat Valenciana i igualment estarà integrat en el Consell General de Col·legis de Dentistes d'Espanya, en el qual participarà plenament, d'acord amb els seus Estatuts.  
  
  
TÍTOL II  
Denominació, tractament, domicili, territorialitat i escut  
  
CAPÍTOL ÚNIC  
  
Article 8. Denominació  
El Col·legi es denominarà Il·lustre Col·legi Oficial de Dentistes de Castelló.  
  
Article 9. Tractament  
El Col·legi tindrà el tractament d'il·lustre i el seu president el d'il·lustríssim i, conforme a la seua tradició, serà patrona Santa Apol·lònia.  
  
Article 10. Domicili  
El Col·legi estableix la seu a la ciutat de Castelló de la Plana, carrer de les Adoberies, número 77- baix (CP 12011) i podrà ser modificada per acord de la Junta de Govern aprovat en assemblea general.  
  
Article 11. Escut  
L'escut segueix les directrius del Consell General, és a dir, predominant una creu de Malta de color verd oliva, en les aspes laterals de la qual i superior porta el lema següent: LABORA - PRO - SALUTEM. En l'aspa inferior, la paraula és ORIS, indicant que la ubicació de la nostra ocupació professional està en la boca de les persones.  
En el centre, sobre un fons groc clar es representa un espill bucal, arma bàsica de la nostra professió, sobre el qual ascendeix un àspid, element clàssic en tots els emblemes mèdics.  
Envoltant les aspes de la creu de Malta apareixen, formant una corona, les fulles de coca, que representen la matèria vegetal d'on procedeix la nostra anestèsia.  
Davall de l'aspa inferior hi ha un xicotet rètol amb l'acrònim CODCS.  
I envoltant el conjunt citat apareixen dos cercles concèntrics amb fons blau, dins dels quals figura la inscripció següent: Col·legi Oficial de Dentistes de Castelló.  
  
  
TÍTOL III  
Finalitats, competències i règim jurídic  
  
CAPÍTOL I  
Finalitats i competències  
  
Article 12. Finalitats del col·legi de dentistes  
Són finalitats essencials del col·legi de dentistes:  
a) La regulació i l'ordenació, en l'àmbit territorial de la seua competència, de l'exercici de la professió de dentista.  
b) La representació exclusiva de la professió de dentista.  
c) El dictat, salvaguarda i observança dels seus principis ètics, deontològics i jurídics.  
d) La promoció permanent dels nivells científic, deontològic, social, cultural, econòmic i laboral dels seus col·legiats.  
e) La defensa dels interessos professionals d'aquests.  
f) La contribució a la consecució del dret a la protecció de la salut bucal i estomatognàtica de les persones, i a la regulació justa i equitativa de la seua corresponent assistència sanitària.  
g) La protecció dels interessos dels consumidors i usuaris dels serveis dels col·legiats.  
  
Article 13. Funcions del col·legi de dentistes  
Per a la consecució de les seues finalitats, correspon al Col·legi, en l'àmbit territorial respectiu, l'exercici de les funcions que els atribueix la legislació sobre col·legis professionals i les disposicions emanades de la Comunitat Valenciana, i, especialment, les següents:  
a) Representar la professió davant d'organismes públics, institucions, entitats privades, altres organitzacions professionals i, en general, la societat.  
Correspon especialment a l'organització col·legial, l'elaboració, discussió i aprovació amb les entitats d'assegurança lliure de malaltia d'un conveni marc per a la prestació d'assistència col·lectiva, sense perjudici del que es disposa en la legislació sobre col·legis professionals.  
  
b) Exercir la defensa de la professió davant l'Administració, institucions, tribunals, entitats i particulars, amb legitimació per a ser part en tots els litigis que afecten els interessos professionals, i exercir el dret de petició, d'acord amb la llei.  
c) Elaborar, vigilar el compliment i fer complir els codis ètic i deontològic en la pràctica professional dels dentistes.  
d) Mantindre i perfeccionar, de manera continuada, el nivell científic, cultural i deontològic dels col·legiats, mitjançant l'organització i promoció de les activitats cientificoculturals que servisquen a tal finalitat.  
e) Exercir les funcions que li siguen delegades per les diferents administracions públiques i col·laborar amb aquestes en l'organització d'estudis, emissió d'informes, elaboració d'estadístiques, participació en consells o organismes consultius i altres activitats relacionades amb les seues finalitats.  
f) Perseguir i denunciar l'intrusisme i la il·legalitat dins de la professió, així com informar públicament de totes les actuacions que puguen ser enganyoses per a la població o s'aprofiten de la bona fe dels usuaris.  
  
g) Elaborar la informació necessària per a facilitar l'accés a la vida professional dels nous titulats.  
h) Vetlar pel dret de la societat perquè la salut bucal i estomatognàtica siga atesa per professionals legalment facultats i proporcionada en condicions dignes i competents.  
i) Facilitar als tribunals del seu àmbit territorial, i d'acord amb les lleis, la relació de col·legiats que pogueren ser requerits per a intervindre com a perits en els assumptes judicials, o designar-los per si mateixos, segons siga procedent.  
j) Ordenar l'activitat professional dels col·legiats, en l'àmbit de les seues competències, per a vetlar per l'ètica i dignitat professional, i pel respecte degut als drets dels particulars, i exercir la facultat disciplinària en l'ordre professional i col·legial.  
k) Vigilar la publicitat professional, amb subjecció a les lleis i vetlar per la protecció de la salut i el respecte dels principis ètics i deontològics de la professió.  
l) Dirimir, en compliment del que es disposa en els estatuts col·legials o mitjançant laude vinculant, si se sotmeteren a aquest, les divergències entre col·legiats per raó de l'exercici de la professió.  
m) Formalitzar contractes o convenis marc amb societats asseguradores o iguales amb ple respecte del que es disposa en la llei de defensa de la competència.  
n) Mantindre una relació constant i activa amb la universitat, per a rebre i proporcionar orientacions actuals i útils, i per al coneixement de les característiques desitjables per als nous professionals.  
o) Proposar a les autoritats competents les mesures necessàries per a obtindre el major perfeccionament del sistema assistencial, tant privat com públic, i promoure i fomentar qualsevol iniciativa que tinga per objecte la seua millor eficàcia.  
p) Establir el règim econòmic del col·legi i tots els òrgans que cree.  
  
q) Editar les publicacions necessàries per a la informació general i científica de tots els col·legiats, així com circulars i cursos que siguen necessaris.  
r) Participar en els òrgans consultius de l'Administració en la matèria de competència de la professió, quan aquella ho requerisca o resulte de les disposicions aplicables.  
s) Aprovar els seus estatuts i reglaments de règim interior.  
t) Evacuar l'informe preceptiu sobre tots els projectes de normes de la Generalitat que afecten la seua professió.  
u) Totes les funcions que redunden en benefici de la protecció dels interessos dels consumidors i usuaris dels serveis dels col·legiats, i caldrà constituir, a aquest efecte, comissions o òrgans unipersonals dotats de facultats per a analitzar, informar, resoldre, mediar o arbitrar reclamacions dels consumidors i usuaris relacionades amb els serveis prestats.  
v) Atendre les sol·licituds d'informació sobre els col·legiats i sobre les sancions fermes que se'ls hagen imposat, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes previstos en la Llei 17/2009, de 23 de novembre, de lliure accés a les activitats de serveis i el seu exercici, o qualsevol altra que la substituïsca o modifique.  
  
  
  
CAPÍTOL II  
Règim jurídic  
  
Article 14. Competències orgàniques  
La competència és irrenunciable i l'exerciran els òrgans col·legials que la tinguen atribuïda com a pròpia, excepte en els casos de delegació, substitució o avocació, previstos legalment o en aquests estatuts.  
  
Article 15. Eficàcia i nul·litat  
1. El règim jurídic dels actes de l'organització col·legial que estiguen subjectes al dret administratiu es regirà pel que es disposa en la legislació sobre col·legis professionals i sobre el règim jurídic de les Administracions públiques, o la que les substituïsca o modifique.  
2. La notificació d'acords que haja de ser personal es realitzarà en el domicili professional o correu electrònic que s'haja comunicat al Col·legi. En defecte d'això, es procedirà a la notificació dels acords pels mètodes subsidiaris previstos en la legislació vigent.  
3. En tot cas, els acords, decisions i recomanacions dels òrgans col·legials observaran els límits de la Llei 15/2007, de 3 de juliol, de defensa de la competència, així com els de qualsevol altra normativa que la substituïsca o modifique.  
  
Article 16. Recursos  
1. Els actes dels diferents òrgans col·legials són directament impugnables davant la jurisdicció competent, després de l'esgotament previ dels recursos corporatius procedents, en el seu cas.  
2. Contra les resolucions dels òrgans de representació i govern col·legials i els actes de tràmit que determinen la impossibilitat de continuar un procediment o produïsquen indefensió, els qui tinguen un interés legítim, personal i directe, podran interposar recurs de reposició contra els que esgoten la via administrativa i d'alçada contra els que no l'esgoten, en els terminis i en la forma previstos per la legislació vigent.  
  
3. Transcorreguts tres mesos des de la interposició del recurs, s'entendrà denegat, amb la qual cosa quedarà expedita la via procedent.  
4. Una vegada esgotats els recursos corporatius, els actes subjectes al dret administratiu seran directament objecte de recurs davant la jurisdicció contenciosa administrativa.  
5. La interposició del recurs no suspendrà l'execució de l'acte impugnat. No obstant això, l'òrgan al qual competisca la resolució del recurs podrà suspendre l'execució de l'acte objecte de recurs en els casos i en la forma prevista en l'article 117 de la Llei 39/2015, del procediment administratiu comú de les administracions públiques.  
  
  
TÍTOL IV  
Incorporacions, classes de col·legiats, incapacitats  
 i baixes en el col·legi professional  
  
CAPÍTOL I  
Incorporacions i classes de col·legiats  
  
Article 17. Incorporacions  
1. Els qui pretenguen realitzar activitats pròpies dels dentistes en qualsevol de les seues modalitats, estan obligats a sol·licitar, prèviament a l'inici de l'activitat professional per compte propi o alié, al servei d'entitats públiques o privades o com a soci professional d'una societat professional, la inscripció en el col·legi professional corresponent a la localitat on es trobe el seu domicili professional únic o principal.  
  
2. Per a la incorporació a un col·legi oficial de dentistes es requerirà acreditar, com a mínim, les condicions generals d'aptitud següents:  
  
a) Ser major d'edat.  
b) Estar en possessió, almenys, d'un dels títols legalment exigibles per a l'exercici d'activitats pròpies de dentista.  
c) No estar incapacitat, excepte en la col·legiació sense exercici.  
d) No trobar-se inhabilitat per a l'exercici professional.  
e) Complir qualsevol requisit que s'exigisca per la normativa aplicable per a l'exercici professional.  
f) Satisfer la quota d'ingrés que determine el col·legi. La quota d'ingrés no podrà superar en cap cas els costos associats a la tramitació de la inscripció.  
g) Acceptar per escrit els estatuts, codi deontològic, normatives i disposicions col·legials.  
3. El Col·legi Oficial de Dentistes disposarà els mitjans necessaris perquè les sol·licituds d'incorporació puguen tramitar-se per via telemàtica, d'acord amb el que es preveu en l'article 18 següent.  
4. Per a exercir en localitats pertanyents a diferents col·legis oficials espanyols, bastarà la incorporació al col·legi oficial del domicili professional principal. Tant el col·legi oficial de col·legiació com els col·legis oficials o el col·legi oficial de destinació podran controlar l'activitat dels col·legiats. A aquest efecte, els col·legis afectats cooperaran i utilitzaran els oportuns mecanismes de comunicació. Sense perjudici de l'anterior, els col·legis no podran exigir als dentistes que exercisquen en un territori diferent del de col·legiació, comunicació ni cap habilitació, ni el pagament de contraprestacions econòmiques diferents d'aquelles que exigisquen habitualment als seus col·legiats per la prestació de serveis dels quals siguen beneficiaris i que no es troben coberts per la quota col·legial.  
5. En cas de desplaçament temporal d'un dentista d'un altre estat membre de la Unió Europea s'estarà al que es disposa en la normativa vigent en aplicació del dret comunitari relativa al reconeixement de qualificacions (Reial decret 1837/2008, de 8 de novembre, pel qual s'incorpora a l'ordenament jurídic espanyol la Directiva 2005/36/CE, del Parlament Europeu i del Consell, de 7-9-2005, relativa al reconeixement de qualificacions professionals, i qualsevol altra normativa que la substituïsca, modifique o desenvolupe).  
6. Mancant col·legiació, el Col·legi Oficial de Dentistes posarà en coneixement de l'autoritat administrativa competent el possible exercici il·lícit del professional que estiga exercint sense la preceptiva col·legiació.  
  
Article 18. Finestreta única  
1. El Col·legi de Dentistes disposarà d'una pàgina web, a través de la finestreta única prevista en la Llei 17/2009, de 23 de novembre, de lliure accés a les activitats de serveis i el seu exercici, o qualsevol altra que la substituïsca o modifique, perquè:  
(i) els dentistes puguen realitzar tots els tràmits necessaris per a la col·legiació, el seu exercici i la seua baixa en el col·legi oficial corresponent, per via electrònica i a distància, i, en particular, i sense ànim exhaustiu, puguen (a) obtindre tota la informació i formularis necessaris per a l'accés a l'activitat de dentista i el seu exercici, (b) presentar tota la documentació i sol·licituds necessàries, incloent la de la col·legiació, (c) conéixer l'estat de tramitació dels procediments en els quals tinga la consideració d'interessat i rebre la corresponent notificació dels actes de tràmit preceptius i la resolució d'aquests pel col·legi, i (d) ser convocats pel seu col·legi a les juntes generals ordinàries i extraordinàries i rebre tota la informació relacionada amb l'activitat pública o privada del seu col·legi, i  
(ii) s'oferisca als ciutadans en general i als consumidors i usuaris dels serveis dels dentistes col·legiats, de manera clara, inequívoca i gratuïta, la informació que a cada moment siga oportuna sobre l'exercici de la professió de dentista en l'àmbit territorial del col·legi, que inclourà necessàriament (a) l'accés al registre de col·legiats, que estarà permanentment actualitzat i en el qual constaran el nom i cognoms de tots els dentistes habilitats per a exercir la professió, així com el seu domicili professional i títol en virtut del qual estiguen habilitats, (b) l'accés al registre de societats professionals, que tindrà el contingut descrit en l'article 8 de la Llei 2/2007, de 15 de març, de societats professionals, (c) les vies de reclamació i els recursos que podran interposar-se en cas de conflicte entre el consumidor o usuari i un col·legiat o el col·legi oficial, (d) les dades de les associacions o organitzacions de consumidors i usuaris a les quals els destinataris dels serveis dels dentistes puguen dirigir-se per a obtindre assistència, i (e) el contingut dels codis deontològics.  
2. El Col·legi de Dentistes adoptarà les mesures necessàries per a implantar i mantindre actualitzada la pàgina web prevista en l'apartat anterior. La pàgina web podrà ser creada pel col·legi o pel consell general per a aquells col·legis oficials que, per raons econòmiques o d'eficàcia acorden adherir-se a la pàgina web que implantarà el consell general. En tot cas, totes les pàgines web que es creen per l'organització col·legial dels dentistes estaran vinculades operativament i, a aquest efecte, incorporaran les mesures tecnològiques que siguen necessàries.  
  
3. En execució del que es preveu en l'apartat anterior, i a l'efecte de poder mantindre:  
(i) les funcions col·legials en els casos de col·legiació en diversos àmbits territorials i en benefici dels consumidors i usuaris: les juntes de govern dels col·legis oficials notificaran al consell general, en el termini màxim de cinc dies hàbils, totes les incorporacions, altes, baixes, horaris d'exercici declarats, incapacitats, inhabilitacions, sancions, i altra informació dels seus col·legiats que siga rellevant, a fi d'incorporar-les a la seua base de dades central;  
(ii) el consell general traslladarà la seua informació sobre incorporacions, altes, baixes, incapacitats, inhabilitacions i sancions dels col·legis oficials, així com els horaris d'exercici declarats, per a posar-la a la disposició de la totalitat de l'organització col·legial dels dentistes, en el termini màxim de cinc dies hàbils des de la recepció de la notificació corresponent;  
(iii) els col·legis oficials notificaran al consell general, per a la seua inscripció en el Registre General de Societats Professionals, les inscripcions realitzades en els seus respectius registres de societats professionals mensualment, dins dels primers quinze dies naturals de cada mes en relació amb les inscripcions realitzades durant el mes anterior, sense perjudici de la comunicació immediata d'aquelles inscripcions que consideren de prioritari coneixement públic (entre altres, les relatives a les imposicions de sancions disciplinàries i la dissolució de la societat professional).  
4. Sense perjudici de la sanció que corresponga imposar en cas de comissió d'alguna de les infraccions previstes en l'apartat n de l'article 30 o en l'apartat p de l'article 31, el col·legi mantindrà indemne el consell general de qualssevol danys o perjudicis, incloent despeses i sancions, que aquest poguera patir com a conseqüència de (i) la falta de remissió en termini o de la remissió incompleta o incorrecta al consell general, de la informació referida en l'apartat 3 anterior, o (ii) la falta de funcionament, o el funcionament erroni de la finestreta única prevista en l'apartat 1 anterior. El col·legiat al qual es poguera imputar l'acció o omissió generadora de tals danys o perjudicis reintegrarà al consell general, ben directament o a través del col·legi oficial, l'import d'aquests en el termini de deu dies, comptadors des del moment en què el consell general els haguera patits.  
  
  
  
Article 19. Classes de col·legiats  
1. A les finalitats d'aquests estatuts, els col·legiats es classifiquen en:  
a) Numeraris en exercici.  
b) Numeraris en exercici quota zero.  
c) Numeraris sense exercici.  
d) Jubilat sense quota.  
e) De mèrit.  
f) D'honor.  
2. Seran col·legiats numeraris en exercici aquells que estant incorporats al col·legi i facultats, per tant, per a l'exercici professional, no pertanguen a les restants categories.  
3. Seran col·legiats numeraris en exercici quota zero aquells que estant incorporats al col·legi i facultats, per tant, per a exercir la professió, estiguen inscrits com a desocupats, en un termini màxim tres anys.  
  
4. Seran col·legiats numeraris sense exercici aquells dentistes que optaren per pertànyer al col·legi sense realitzar cap activitat professional.  
5. Seran col·legiats jubilats sense quota aquells que estant incorporats al col·legi no exercisquen la professió per jubilació i/o ser pensionistes.  
6. Seran col·legiats de mèrit aquells que complisquen 30 anys de pertinença en l'organització col·legial, amb la categoria de numeraris i hagen arribat a l'edat de 65 anys.  
7. Seran col·legiats d'honor aquelles persones, dentistes o no, als qui el col·legi confereix tal distinció en atenció als mèrits contrets en l'àmbit dels interessos de la professió.  
8. Per a obtindre els graus de col·legiat en exercici quota zero, jubilat sense quota, de mèrit i de col·legiat d'honor, els interessats hauran de fer una sol·licitud formal a la junta de govern del col·legi, que en atenció als seus mèrits hi decidirà. Aquests graus de col·legiat estaran exempts del pagament de quotes col·legials i no tindran dret a vot en les eleccions del col·legi ni candidat a aquestes excepte els col·legiats numeraris en exercici quota zero.  
  
  
CAPÍTOL II  
Incapacitats i baixes  
  
Article 20. Causes d'incapacitat i inhabilitació  
1. Es consideren causes d'incapacitat per a l'exercici de la professió de dentista, les següents:  
a) Els impediments físics o psíquics que, per la seua naturalesa o intensitat, no permeten el compliment de la funció professional característica.  
b) La inhabilitació o suspensió expressa per a l'exercici de professió en virtut de resolució judicial o corporativa ferma.  
2. Les incapacitats o inhabilitació desapareixeran quan cessen les causes que les hagueren motivades o s'haja extingit la responsabilitat disciplinària d'acord amb els presents estatuts.  
  
Article 21. Pèrdua de la condició de col·legiat  
1. Es perdrà la condició de col·legiat per alguna de les causes següents:  
a) Baixa voluntària, per cessament en l'activitat professional en l'àmbit territorial del col·legi respectiu.  
b) Inhabilitació legal per a l'exercici de la professió.  
c) Sanció disciplinària ferma d'expulsió del col·legi.  
d) Incompliment dels requisits exigits per a l'exercici de l'activitat de dentista.  
e) Defunció i/o extinció de la societat jurídica.  
2. En cas de sobrevindre incapacitats físiques i/o psíquiques provades que impedisquen l'exercici professional, l'interessat podrà optar entre donar-se de baixa en el col·legi o continuar col·legiat com a no exercent.  
  
Article 22. Tancament de clínica  
La pèrdua de la condició de col·legiat, una vegada evacuats els tràmits administratius previstos per la llei, comportarà no poder treballar en cap clínica o el cessament de qualsevol activitat professional en aquesta, en els supòsits d'exercici en clínica pròpia i individual, excepte contractació de dentista com a responsable de la clínica. El col·legi en cas de tancament de clínica adoptarà les mesures convenients per a l'atenció dels pacients i els drets dels hereus en el seu cas.  
  
  
TÍTOL V  
Drets, deures dels col·legiats i prohibicions  
  
CAPÍTOL I  
Drets i deures dels col·legiats  
  
Article 23. Drets dels col·legiats  
Corresponen als col·legiats els drets següents:  
a) Exercir la professió amb plena llibertat, dins del marc jurídic, deontològic i estatutari.  
b) Participar en la gestió corporativa i, per tant, exercir el dret de petició, el vot i el d'accés als llocs i càrrecs directius, mitjançant els procediments i amb els requisits establits estatutàriament.  
  
c) Sol·licitar i obtindre del col·legi l'assistència i protecció que puga necessitar per al bon exercici de la professió.  
d) Ser defensats, a petició pròpia, per l'organització col·legial, quan siguen vexats o perseguits sense motiu, en ocasió de l'exercici professional.  
e) Ser representats i secundats per l'organització col·legial i les seues assessories jurídiques quan necessiten presentar reclamacions fundades a les autoritats, tribunals, entitats públiques, privades i en totes divergències que sorgisquen en ocasió de l'exercici professional, i seran a càrrec del col·legiat les despeses i costes jurídiques que el procediment ocasione, excepte decisió contrària dels òrgans de govern en el cas que tals reclamacions foren d'interés general.  
f) Pertànyer a les institucions de previsió i ajuda social, assistencial, cultural i científica de què estiga dotada l'organització col·legial.  
g) Rebre formació professional continuada.  
h) Percebre honoraris.  
i) Qualssevol altres drets que resulten d'aquests estatuts o dels respectius estatuts col·legials.  
  
Article 24. Deures dels col·legiats  
1. És deure fonamental de qualsevol col·legiat, encara que la professió s'exercisca a través d'una societat professional, exercir la professió conformement a la més pura ètica i dins de l'esperit que dimana dels presents estatuts i del codi deontològic.  
2. Són també deures dels col·legiats, encara que la professió s'exercisca a través d'una societat professional, entre altres, els següents:  
  
a) Ajustar la seua actuació professional a les exigències legals i estatutàries de l'organització col·legial i sotmetre's als acords vinculants adoptats pels seus diferents òrgans.  
b) Satisfer les quotes i càrregues, ordinàries i extraordinàries, en la quantia i manera que l'organització col·legial establisca.  
c) Portar amb màxima lleialtat les relacions amb l'organització col·legial i amb els altres col·legiats.  
d) Vetlar per la qualitat de les seues prestacions i per la bona imatge professional i notificar a l'organització col·legial l'existència d'instal·lacions il·legals i d'activitats contràries a la bona pràctica i al codi eeontològic de què tingueren coneixement.  
e) Ajustar qualsevol activitat publicitària relacionada amb l'exercici professional al que disposen les lleis i en els codis ètic i deontològic de la professió dictats en desenvolupament d'aquestes.  
f) Complir qualsevol requeriment que els faça l'organització col·legial en matèria professional.  
g) Jurar o prometre, en el seu cas, el compliment dels deures dels càrrecs col·legials per als quals poguera haver sigut elegit.  
h) Posar a la disposició dels seus pacients informació sobre l'adreça postal, número de telèfon, número de fax i adreça de correu electrònic en la qual el pacient puga interposar queixes o reclamacions ?que hauran, si escau, de ser resoltes en el termini màxim d'un mes- o sol·licitar informació sobre el servei contractat o oferit.  
i) Comunicar al col·legi, a l'efecte de constància en els seus expedients personals, a més de la informació referida en el paràgraf h) anterior:  
- els càrrecs que s'ocupen en relació amb la professió,  
- les activitats específiques, de caràcter professional, que exercisquen,  
- els canvis de residència o domicili professional,  
- la denominació i domicili social de les societats professionals a través de les quals exercisquen, com a socis o no, la professió, així com tots els altres aspectes d'aquestes previstos legalment en cas que tal exercici s'efectue com a soci professional, i  
- les adreces dels gabinets o consultoris en què brinden prestacions professionals.  
j) Abstindre's d'exercir, conjuntament amb la professió de dentista, activitats que hagueren sigut declarades incompatibles per una norma amb rang de llei en desenvolupament del que es preveu en l'article 2.5 de la Llei 2/1974, de 13 de febrer, de col·legis professionals.  
k) Qualsevol altre que es desprenga de les prescripcions d'aquests estatuts, de les compreses en els particulars de cada col·legi oficial o consell autonòmic i de les prescripcions ètiques, deontològiques i jurídiques que es troben en vigor, i els són d'aplicació el règim sancionador que s'estableix en aquests estatuts.  
3. En cas que la professió s'exercisca a través d'una societat professional, aquesta també serà directament responsable del compliment dels referits deures.  
  
  
CAPÍTOL II  
Prohibicions als col·legiats  
  
Article 25. Prohibicions  
En general es prohibeix expressament als col·legiats realitzar pràctiques professionals contràries al que es disposa en la legislació vigent o a les normes ètiques, deontològiques i jurídiques de la professió de dentista, estipulades en el seu codi i normatives de desenvolupament. Específicament, qualsevol col·legiat s'abstindrà de:  
a) Oferir l'eficàcia garantida de procediments curatius o de mitjans personals que no hagueren rebut la confirmació d'entitats científiques o professionals de reconegut prestigi.  
b) Emprar mitjans no controlats científicament per al tractament dels malalts.  
c) Dissimular o fingir l'aplicació d'elements diagnòstics i terapèutics.  
d) Efectuar manifestacions o divulgar notícies en qualsevol forma que donen a entendre coneixements, tècniques, resultats o qualitats especials, de les quals calga deduir comparacions amb l'activitat professional d'altres col·legiats, llevat que tals comparacions complisquen els requisits previstos en la legislació en matèria de publicitat que siga aplicable, a cada moment, als serveis sanitaris.  
e) Realitzar pràctiques dicotòmiques.  
f) Desviar pacients des de consultes públiques d'índole qualsevol cap a consultes particulars, pròpies o alienes, amb fins lucratius.  
g) Tolerar o encobrir en qualsevol forma la persona que, sense títol suficient, o no homologat, o sense estar col·legiat, exercisca la professió de dentista.  
h) Exercir la professió de dentista en qualsevol consultori, gabinet, clínica o centre assistencial, siga o no de la seua propietat, en el qual tinga coneixement de pràctiques il·legals per part d'altres persones, encara quan s'efectuen fora de la seua presència i en hores diferents a les del seu exercici professional.  
i) Permetre l'ús d'instal·lacions professionals pròpies a persones que, encara tenint títol suficient per a exercir com a dentista, no es troben incorporats a algun col·legi del territori nacional o no hagueren efectuat les comunicacions previstes en la normativa aplicable a cada moment a la prestació de serveis a la Unió Europea, excepte a companys forans per a atendre familiars desplaçats amb ells, en situacions d'urgència.  
j) Prestar el nom per a figurar com a director facultatiu, responsable sanitari o dentista assessor o similar en consultori, gabinet o centre assistencial de tal naturalesa que no dirigisca i atenga o assessore personalment i directament, o que no s'ajuste a les lleis vigents o als presents estatuts, o en el qual es violenten les normes deontològiques.  
k) Emprar fórmules, signes o llenguatges impropis de la professió de dentista en les receptes o prescriure en aquestes que porten noms comercials, de cases productores o indicacions que pogueren servir d'anunci o publicitat, sempre que aquests esments no estigueren previstos en els models aprovats a aquest efecte.  
l) Acceptar remuneracions o beneficis de cases comercials relacionades amb l'activitat professional dels dentistes en concepte de comissió, propaganda, provisió de clients o qualsevol altre motiu diferent d'un assessorament científic encomanat i conforme amb les normes vigents, llevat que això estiguera permés per la normativa aplicable en relació amb la venda i distribució de medicaments i productes sanitaris.  
  
m) Exercir la professió de dentista quan s'evidencien alteracions orgàniques, psíquiques o hàbits tòxics, confirmables per reconeixement mèdic, que l'incapaciten per a aquest exercici.  
n) Anunciar o difondre publicitàriament prestacions de serveis que vulneren la legislació vigent o els preceptes establits en aquests estatuts i el codi deontològic en desenvolupament d'aquesta.  
o) Efectuar manifestacions públiques o a través dels mitjans de comunicació de qualsevol naturalesa que puguen suposar un perill per a la salut bucal o estomatognàtica de la població o un desprestigi per a l'organització col·legial, els seus òrgans de govern o per als col·legiats.  
  
p) Efectuar competència deslleial.  
  
  
TÍTOL VI  
Règim disciplinari  
  
CAPÍTOL I  
Principis generals  
  
Article 26. Normativa aplicable  
1. El règim disciplinari dels dentistes es regirà pel que es disposa en la llei, en aquests estatuts i en la restant normativa col·legial que els desenvolupen.  
2. El consell general podrà dictar les normes necessàries per a aclarir i interpretar les conductes previstes en els presents estatuts, així com per a integrar-hi aquelles noves accions que anaren sorgint.  
  
3. Especialment el consell general dictarà un codi deontològic d'aplicació per a tota la col·legiació.  
  
Article 27. Responsabilitat disciplinària  
1. Els col·legiats estan subjectes a responsabilitat disciplinària i hi incorreran en els supòsits i circumstàncies establits en aquests estatuts. Aquesta responsabilitat està basada en els principis, tant eticodeontològics com legals, que vertebren el desenvolupament de la professió de dentista. En cap cas serà obstacle l'exercici de l'activitat professional a través d'una societat professional per a l'efectiva aplicació als col·legiats, siguen socis professionals o no, del règim disciplinari previst en el present títol.  
2. El règim disciplinari establit en aquests estatuts s'entén sense perjudici de les responsabilitats de qualsevol ordre en què incórreguen els col·legiats en el desenvolupament de la professió.  
3. Les societats professionals estan subjectes a responsabilitat disciplinària i incorreran en ella en els supòsits i circumstàncies establits en la llei i en aquests estatuts, si cometeren alguna de les infraccions previstes en els articles 29 a 31 següents. La responsabilitat disciplinària de la societat professional s'entendrà sense perjudici de la responsabilitat disciplinària que corresponga al professional actuant, siga soci o no d'aquesta.  
  
  
CAPÍTOL II  
Infraccions i sancions  
  
Article 28. Faltes disciplinàries  
Les faltes disciplinàries es classificaran en lleus, greus i molt greus.  
  
  
Article 29. Faltes lleus  
Es consideraran faltes lleus:  
a) L'incompliment de les normes establides sobre documentació col·legial o que haja de ser tramitada per conducte del col·legi, així com la falta de comunicació al registre mercantil o al col·legi de la constitució d'una societat professional o de les modificacions posteriors de socis, administradors o del contracte social.  
b) La desatenció respecte al compliment dels deures col·legials, com ara són no correspondre als requeriments o peticions de resposta o informes sol·licitats pel col·legi.  
c) L'incompliment de les normes estatutàries o dels acords adoptats pel consell general, pel consell autonòmic, en el seu cas, o pel col·legi respectiu, llevat que constituïsquen falta de superior entitat.  
  
d) Les simples irregularitats en l'observació de la normativa sanitària vigent, sense transcendència directa per a la salut pública.  
e) La infracció de qualssevol altres deures o prohibicions previstos en els articles 24 i 25 d'aquests estatuts o restant normativa aplicable, quan no meresca la qualificació de greu o molt greu.  
  
Article 30. Faltes greus  
Es consideraran faltes greus:  
a) La indisciplina deliberadament rebel davant d'òrgans de govern col·legials i, en general, la falta greu del respecte degut a aquells.  
  
b) La negligència reiterada en el compliment de les obligacions col·legials.  
c) Els actes o omissions que atempten a la moral, decòrum, dignitat, prestigi i honorabilitat de la professió o siguen contraris al respecte degut als col·legiats.  
d) Indicar una qualificació o títol que no es posseïsca.  
e) La infracció culposa o negligent del secret professional.  
f) No correspondre a la sol·licitud de certificació o informació dels pacients en els termes eticodeontològics.  
g) L'emissió d'informes o expedició de certificats amb falta a la veritat.  
h) Efectuar promeses o garantir resultats terapèutics amb finalitats publicitàries o de captació de pacients.  
i) Realitzar publicitat professional no permesa per les lleis.  
j) La inobservança dels requisits, controls i precaucions exigibles en l'activitat, serveis i instal·lacions.  
k) La reincidència en la comissió de faltes lleus. S'entendrà que hi ha reincidència quan es cometa més d'una falta lleu en el termini de dos anys.  
l) Per als membres de les juntes de govern dels col·legis, incomplir els acords de l'assemblea del consell.  
m) La falta d'adaptació de les societats constituïdes amb anterioritat a l'entrada en vigor de la Llei 2/2007, de societats professionals, al que es disposa en aquesta, abans del dia 15 de juny de 2008, sempre que, amb posterioritat a aquesta data, la societat haja exercit l'activitat professional de dentista.  
n) Per part del membre responsable de la junta de govern del col·legi, no comunicar al consell general, en els terminis previstos en l'article 16 anterior, les modificacions hi hagudes en el Registre de Col·legiats i en el Registre de Societats Professionals del col·legi quan d'això no es derivara un perjudici concret als ciutadans.  
  
Article 31. Faltes molt greus  
Es consideraran faltes molt greus:  
a) Qualsevol conducta constitutiva de delicte en matèria professional.  
b) L'atemptat contra la dignitat de les persones en ocasió de l'exercici professional.  
c) La desatenció maliciosa o intencionada dels pacients, incloent qualsevol atemptat contra els interessos d'aquests.  
d) La infracció dolosa del secret professional.  
e) L'encobriment o qualsevol tipus d'empara prestada a l'intrusisme professional.  
f) L'obertura de consultes sense complir la normativa vigent, en particular la relativa a l'autorització administrativa sanitària prèvia, i la relativa a matèria de seguretat i higiene, amb risc per als pacients o el personal auxiliar.  
g) La coacció, amenaça, represàlia o qualsevol altra forma de pressió greu exercida sobre els òrgans professionals en l'exercici de les seues competències.  
h) Totes aquelles faltes que es realitzen de manera conscient i deliberada, sempre que es produïsca un mal greu.  
i) La reincidència en la comissió d'infraccions qualificades de greus. S'entendrà que hi ha reincidència quan es cometa més d'una falta greu en el termini de dos anys.  
j) L'incompliment de les normes sobre ús d'estupefaents, així com la pràctica professional sota els efectes de substàncies alcohòliques o tòxiques.  
k) La denegació d'auxili en situacions de necessitat o per raons discriminatòries.  
l) La vulneració de les normes que regulen la contractació de professionals per a exercir l'activitat de dentista.  
m) L'exercici de l'activitat professional de dentista sense haver subscrit l'assegurança de responsabilitat civil exigit legalment.  
n) L'exercici de la professió de dentista conjuntament amb el d'activitats que hagueren sigut declarades incompatibles per una norma amb rang de llei en desenvolupament del que es preveu en l'article 2.5 de la Llei 2/1974, de 13 de febrer, de col·legis professionals.  
o) L'incompliment de les previsions legals en relació amb els requisits de capital, composició d'òrgans d'administració, i representació de les societats professionals, ja siga mitjançant acords públics, siga mitjançant acords privats o actuacions concertades entre els socis.  
  
p) Per part del membre responsable de la junta de govern del col·legi, no comunicar al consell general, en els terminis previstos en l'article 16 anterior, les modificacions hi hagudes en el Registre de Col·legiats i en el Registre de Societats Professionals del col·legi, quan d'això es derivara un perjudici concret als ciutadans.  
q) L'impagament de les quotes i derrames col·legials durant un mínim de sis mesos amb el requeriment previ de pagament a aquest efecte en el domicili o correu electrònic que consta en els arxius del col·legi de cadascuna de les quotes impagades i un altre requeriment de la totalitat de les quotes impagades.  
  
Article 32. Sancions  
1. Per raó de les faltes previstes en el present capítol, l'òrgan competent pot imposar les sancions següents:  
(i) als col·legiats:  
a) Amonestació privada, verbal o per escrit.  
b) Amonestació pública, mitjançant la publicació de la resolució sancionadora ferma en els òrgans d'expressió col·legials.  
c) Multa per import de 10 a 100 quotes col·legials mensuals.  
d) Suspensió temporal de l'exercici professional, per un termini no inferior a un mes ni superior a dos anys.  
e) Expulsió del col·legi.  
(ii) a les societats professionals:  
a) Amonestació privada, verbal o per escrit, dirigida als seus administradors.  
b) Amonestació pública, mitjançant la publicació de la resolució sancionadora ferma en els òrgans d'expressió col·legials.  
c) Multa per import entre el 0,5 i el 3 per cent del seu volum de negocis en l'exercici immediat anterior al de la comissió de la infracció.  
  
d) Baixa temporal del Registre de Societats Professionals, per un termini no inferior a un mes ni superior a dos anys, temps durant el qual la societat professional no podrà exercir l'activitat professional de dentista.  
e) Exclusió definitiva del Registre de Societats Professionals, moment a partir del qual la societat professional no podrà exercir l'activitat professional de dentista.  
2. Les faltes lleus seran sancionades amb amonestació privada o pública tant en el cas que el subjecte actiu d'aquestes siga un col·legiat o una societat professional.  
3. Les faltes greus seran sancionades:  
(i) en cas que el subjecte actiu d'aquestes siga un col·legiat, amb amonestació pública i multa de deu a cinquanta quotes col·legials, o amb suspensió de l'exercici professional per temps fins a sis mesos i multa de deu a cinquanta quotes col·legials, i  
(ii) en cas que el subjecte actiu d'aquestes siga una societat professional, amb amonestació pública i multa per import entre el 0,5 i l'1,5 per cent del seu volum de negocis en l'exercici immediat anterior al de la comissió de la infracció, o amb baixa temporal del Registre de Societats Professionals, per un termini inferior a sis mesos.  
4. Les faltes molt greus seran sancionades:  
(i) en cas que el subjecte actiu d'aquestes siga un col·legiat, amb suspensió de l'exercici professional per temps superior a sis mesos i inferior a dos anys o multa de cinquanta-una a cent quotes col·legials mensuals o amb l'expulsió del col·legi oficial respectiu, i  
  
(ii) en cas que el subjecte actiu d'aquestes siga una societat professional, amb multa per import entre l'1,6 i el 3 per cent del seu volum de negocis en l'exercici immediat anterior al de la comissió de la infracció, o amb baixa temporal del Registre de Societats Professionals, per un termini entre sis mesos i un dia i dos anys, o amb l'exclusió definitiva del Registre de Societats Professionals.  
5. En qualsevol dels casos, l'acord sancionador haurà d'adoptar-se amb el vot a favor de com a mínim de la majoria dels membres de l'òrgan competent.  
6. Tant les sancions de suspensió temporal de l'exercici professional com la d'expulsió del col·legi portaran annexa la inhabilitació per a incorporar-se a qualsevol altre Col·legi mentre la sanció estiga vigent.  
  
7. Cadascuna de les sancions disciplinàries previstes en els apartats anteriors comportarà l'obligació d'esmenar o corregir els defectes i irregularitats observats; rectificar les situacions o conductes improcedents; executar, en definitiva, l'acord que, simultàniament, s'adopte per l'òrgan competent arran de fets deduïts i comprovats durant la tramitació de l'expedient, i pagar les despeses ocasionades amb motiu de la tramitació dels expedients disciplinaris o dels requeriments que s'hagueren hagut d'efectuar per conducte notarial per a les notificacions oportunes.  
  
8. Per a la imposició de sancions, el col·legi haurà de graduar la responsabilitat de l'inculpat en relació amb la naturalesa de la infracció comesa, transcendència d'aquesta i altres circumstàncies modificatives de la responsabilitat, i tindrà potestat per a imposar la sanció adequada, encara que fora més d'una la que s'establisca per a cada tipus de faltes. En tot cas, per a la qualificació i determinació de la correcció aplicable es tindran en compte les circumstàncies següents:  
a) La gravetat dels danys i perjudicis causats al pacient, terceres persones, professionals o col·legi.  
b) El grau d'intencionalitat, imprudència o negligència.  
c) La contumàcia demostrada o desacatament a l'òrgan competent durant la tramitació de l'expedient.  
d) La duració del fet sancionable.  
e) Les reincidències.  
9. Les resolucions que imposen sancions per faltes greus o molt greus, una vegada fermes en via administrativa, podran ser donades a conéixer a les autoritats sanitàries, a tercers interessats i a la població en general, utilitzant els mitjans de comunicació que es consideren oportuns de conformitat amb la legislació aplicable a les dades personals.  
10. Les sancions de suspensió d'exercici professional i de les conductes que puguen afectar la salut bucodental pública seran comunicades a les autoritats sanitàries i governatives de conformitat amb la legislació aplicable a les dades personals.  
11. Les sancions que s'imposaren a les societats professionals consistents en la baixa temporal o en l'exclusió definitiva del Registre de Societats Professionals seran comunicades al Ministeri de Justícia i el Registre Mercantil en el qual la societat sancionada estiguera inscrita de conformitat amb la legislació aplicable a les dades personals.  
  
  
Article 33. Extinció de la responsabilitat disciplinària  
La responsabilitat disciplinària s'extingirà:  
a) Per mort de l'inculpat o extinció de la persona jurídica inculpada.  
  
b) Per compliment de la sanció.  
c) Per prescripció de les infraccions o de les sancions, de conformitat amb el que es disposa en la legislació sobre el procediment administratiu.  
d) Per acord del col·legi respectiu, ratificat pel consell autonòmic i, en defecte d'això, pel consell general.  
  
  
TÍTOL VII  
Procediment disciplinari  
  
CAPÍTOL ÚNIC  
  
Article 34. Procediment  
1. No podrà imposar-se cap sanció disciplinària sense previ expedient instruït a aquest efecte, conformement al procediment establit en el present capítol i d'acord amb el que es disposa en la llei, en aquests estatuts i en la restant normativa col·legial que els desenvolupen.  
2. El consell general va aprovar un reglament del procediment per a l'exercici de la potestat sancionadora, que s'aplica per tots els col·legis pertanyents a aquest.  
3. En cas de no aplicació del reglament previst en el paràgraf anterior, s'aplicaran els principis continguts en el Reial decret 1398/1993, de 4 d'agost, pel qual s'aprova el Reglament del procediment per a l'exercici de la potestat sancionadora, o norma que el substituïsca o modifique.  
  
Article 35. Competència  
1. La potestat sancionadora correspon a la junta de govern en els expedients incoats a instàncies de la comissió deontològica o comissió a la qual s'atribuïsca aquesta facultat. No obstant això, l'enjudiciament i sanció de les faltes comeses pels membres de les juntes de govern dels col·legis seran competència del consell autonòmic o, en defecte d'això, del consell general.  
2. En el cas d'infraccions comeses per professionals no pertanyents al col·legi oficial en la jurisdicció del qual s'hagueren comés, aquest instruirà i resoldrà l'expedient sancionador, i comunicarà el resultat al col·legi oficial en el qual estigueren col·legiats.  
3. En tots els casos, abans d'imposar-se qualsevol sanció serà oïda la comissió deontològica, l'informe de la qual no serà vinculant.  
4. Els acords sancionadors, una vegada ferms, seran immediatament executius.  
5. Els col·legis informaran immediatament el consell autonòmic i el consell general de les resolucions dictades en els expedients disciplinaris incoats, mitjançant remissió d'una còpia d'aquestes, respectant els requisits exigits per la normativa sobre protecció de dades personals.  
  
6. El consell general, l'autonòmic i els col·legis oficials portaran un registre de sancions i estaran obligats a conservar l'expedient fins a l'extinció de la responsabilitat disciplinària. Les sancions disciplinàries fermes es faran constar en l'expedient personal del col·legiat o, en el seu cas, en el full obert a la societat professional en el Registre de Societats Professionals, respectant els requisits exigits per la normativa sobre protecció de dades personals.  
Aquestes anotacions es cancel·laran d'ofici una vegada transcorregut el termini d'un any a comptar des del dia de compliment o prescripció de la sanció.  
  
  
TÍTOL VIII  
Òrgans de govern  
  
CAPÍTOL I  
Estructura  
  
Article 36. Dels òrgans del col·legi  
El govern del col·legi estarà presidit pels principis de democràcia, autonomia i participació col·legial.  
El col·legi serà regit pels òrgans següents:  
- La junta de govern és l'òrgan encarregat de l'execució dels acords de l'assemblea general i assumeix la direcció i administració del col·legi amb subjecció al que s'estableix en els presents estatuts.  
  
- L'assemblea general de col·legiats i la junta de govern. Es podran crear totes les seccions que s'estimen convenient per a la bona marxa i govern del col·legi.  
  
  
  
  
CAPÍTOL II  
Junta de govern  
  
Article 37. La junta de govern estarà integrada per:  
a) El president  
b) El vicepresident  
c) El secretari  
d) El sotssecretari  
e) El tresorer-comptador  
f) Fins a quatre vocals  
Es podrà nomenar fins a quatre suplents que s'integraran en la junta de govern en cas que cesse per qualsevol causa un o més dels seus membres.  
El càrrec de membre de la junta de govern és gratuït, llevat que l'assemblea general establisca el contrari i determine el sistema de remuneració.  
Els càrrecs de president i secretari podran ser reelegits per un termini màxim de huit anys consecutius.  
  
Article 38. Reunions de la junta de govern  
La junta de govern es reunirà ordinàriament una vegada al mes com a mínim, i extraordinàriament quan ho sol·licite almenys un terç dels seus membres o les circumstàncies ho aconsellen.  
Les convocatòries per a les reunions de la junta de govern les farà la secretaria, amb el mandat previ de la presidència, que fixarà l'ordre del dia, amb tres dies d'antelació almenys. Es formularan per escrit i per qualsevol mitjà de comunicació que deixe constància i aniran acompanyades de l'ordre del dia corresponent. El president tindrà facultat per a convocar, en qualsevol moment, amb una antelació de 24 hores amb caràcter d'urgència a la junta de govern, quan les circumstàncies així ho exigisquen.  
La junta de govern quedarà vàlidament constituïda quan estiguen presents o representats els dos terços dels seus membres.  
Els acords es prendran per majoria simple dels assistents: en cas d'empat en la votació decidirà amb vot de qualitat del president.  
  
  
Article 39. Facultats de la junta de govern  
Són facultats de la junta de govern:  
1) Representar el col·legi davant els poders públics i organismes oficials.  
2) Realitzar totes les gestions que calguen en benefici dels col·legiats.  
3) Promoure tots aquells temes i qüestions que s'estimen necessaris en benefici de la professió de dentista.  
4) Prestar la cooperació necessària a les administracions públiques en general, siguen central, autonòmica o locals.  
5) Informar, com a perits, en els temes que siga requerida.  
6) Prestar col·laboració a les autoritats administratives, acadèmiques, en general, en totes les qüestions que interessen a la professió.  
7) Representar davant la hisenda pública estatal o autonòmica, al col·lectiu professional que enquadra.  
8) Exigir el compliment de les normes relatives a l'exercici professional d'acord amb el que estableixen les lleis en aquests estatuts o les que pogueren dictar-se per les autoritats competents.  
9) Vetlar per la bona actuació dels col·legiats en l'exercici de la professió i exigir el compliment de les normes relatives a la deontologia professional.  
10) Imposar als col·legiats, si pertocara, les correccions disciplinàries que s'estableixen en els presents estatuts, i informar, quan calguera, les autoritats competents de les conductes que puguen ser constitutives de delicte, o constitueixen un risc per a la salut dental.  
  
11) Denunciar davant les autoritats sanitàries, judicials i governatives en general, aquells establiments on es practique la professió de dentista sense reunir les condicions establides en aquests estatuts, o les disposicions vigents, aquells que es troben regentats per persones no professionals, o per titulats que no estiguen col·legiats, i personar-se en els procediments en tràmit i instar el que, en dret, procedisca.  
  
Perseguir l'intrusisme professional en qualsevol de les seues formes, utilitzant a aquest efecte les accions legals pertinents, davant les autoritats judicials, sanitàries i governatives en general.  
12) Resoldre tots els expedients que se sotmeten i especialment els expedients disciplinaris d'acord amb el procediment que estiga vigent en el moment d'iniciació d'aquest.  
13) Dirimir i/o resoldre conflictes i/o discrepàncies entre col·legiats, entre aquests i els seus pacients, o entre aquests i les diferents administracions, empreses o companyies amb les quals tinguen subscrit contractes.  
14) Declarar amb l'examen mèdic pertinent i les altres proves que s'estimen, la incapacitat d'un col·legiat per a l'exercici professional, quan es mostren evidents alteracions que així ho aconsellen.  
15) Estudiar la regulació de les relacions contractuals de qualsevol classe entre els professionals i els seus clients, i informar sobre la seua procedència i actuar de mediadors per a la resolució amistosa dels conflictes que pogueren plantejar-se.  
16) Defensar els col·legiats, fins i tot judicialment, en aquelles situacions en què resultaren perjudicats, perseguits o vexats en el seu exercici professional, siguen persones individuals, públiques o organismes públics.  
17) Cursar tots els escrits dirigits a qualsevol organisme pels col·legiats i secundar-los amb un informe puntual, quan així fora procedent.  
  
18) Promoure el sentit associatiu en favor de qualsevol obra de cooperació que puga contribuir al benestar individual o col·lectiu de la classe professional.  
19) Recaptar l'import de les quotes i de les derrames establides per al sosteniment de les càrregues del col·legi, del consell autonòmic i del consell general del col·legi previstos en aquests estatuts.  
20) Procedir a la contractació dels empleats o col·laboradors necessaris, en règim laboral o d'arrendament de serveis, per a la bona marxa del col·legi; acceptar les propostes de prestacions voluntàries de col·legiats amb compensació econòmica o sense  
21) Exercir totes les funcions en general, en matèria econòmica i sense cap exclusió, realitzar, respecte del patrimoni propi del col·legi, qualsevol classe d'actes de disposició i de gravamen, i especialment:  
  
A) Administrar béns.  
B) Pagar i cobrar quantitats.  
C) Fer efectius lliuraments, donar o acceptar béns en pagament o per a pagament.  
D) Atorgar transaccions, compromisos o renúncies.  
E) Comprar, vendre, retraure i permutar, purament o condicionalment, amb preu confessat o ajornat o pagat al comptat tota classe de béns i drets a excepció dels relatius a béns immobles, per als quals es requerirà l'acord de l'assemblea general.  
F) Dissoldre comunitats de béns i condominis, declarar obres noves, millores i excessos de capacitat.  
G) Constituir, acceptar, dividir, alienar, gravar, redimir i extingir usdefruits, servituds, opcions i arrendaments inscriptibles i altres drets reals, i exercir totes les facultats derivades d'aquests.  
  
22) Prendre part en concursos i subhastes, fer propostes i acceptar adjudicacions.  
23) Acceptar a benefici d'inventari i repudiar herències i fer, aprovar o impugnar, participacions d'herències i entregar i rebre llegats.  
  
24) Contractar, modificar, rescindir i liquidar assegurances de qualsevol classe.   
25) Operar en caixes oficials, caixes d'estalvi i bancs, fins i tot el d'Espanya i les seues sucursals, i fer tot el que la legislació i les pràctiques bancàries permeten; seguir, obrir i cancel·lar comptes i llibretes d'estalvi, comptes corrents i de crèdit i caixes de seguretat.  
26) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit, ja siga personal o amb pignoració de valors, amb bancs i establiments de crèdit, fins i tot el Banc d'Espanya i les seues sucursals, signant els oportuns documents.  
27) Modificar, transferir, cancel·lar, retirar i constituir depòsits d'efectiu, valors provisionals o definitius.  
28) Convocar l'assemblea general.  
29) Proposar a l'assemblea general premis o esments honorífics per a aquells professionals que se'n feren creditors.  
30) Mantindre els serveis d'assessorament jurídic i fiscal de la junta govern que s'estimen necessaris.  
31) Durant els quatre primers mesos de cada exercici, elaborar la memòria anual amb el contingut previst en la legislació vigent.  
32) Qualsevol altra que s'estime procedent i ajustada a les competències del col·legi.  
33) En matèria de protecció dels interessos dels consumidors i usuaris dels serveis dels dentistes, competeix a la junta de govern:  
  
a) En relació amb la pàgina web esmentada en l'article 18 (i) anterior, crear i gestionar la pàgina web del col·legi o coordinar el funcionament de la pàgina web que implantarà el consell general en cas d'adhesió a aquesta.  
b) Implantar un servei d'atenció als consumidors i usuaris per a tramitar,per via electrònica i a distància:  
(i) aquelles queixes i reclamacions referides a l'activitat dels dentistes col·legiats que es presentaren davant qualsevol òrgan col·legial, i  
(ii) aquelles queixes presentades per associacions i organitzacions de consumidors i usuaris de l'àmbit territorial del col·legi.  
c) El servei d'atenció als consumidors i usuaris podrà:  
(i) remetre la queixa al col·legi competent per a la instrucció i resolució d'aquesta en cas que s'advertisca la possible existència de responsabilitat disciplinària,  
(ii) oferir al reclamant la mediació o un altre sistema de resolució de conflictes o  
(iii) arxivar la queixa en cas que s'advertira la inexistència de responsabilitat disciplinària i la impossibilitat d'aconseguir satisfacció extrajudicial.  
34) Proposar la confecció de llistes d'instructors d'expedients disciplinaris i de perits establint els requisits per a la seua incorporació a aquests, inclosa la retribució a percebre, si escau.  
  
  
CAPÍTOL III  
Facultats dels càrrecs de la Junta  
  
Article 40. Facultats del president:  
a) El president vetlarà, dins de l'àmbit territorial del col·legi, pel compliment de les prescripcions reglamentàries i dels acords que adopte l'assemblea general o la junta de govern.  
b) Exercirà amb caràcter general la representació legal del col·legi, compareixent en el seu nom en tots els organismes de tipus administratiu, judicial i de qualsevol ordre, i estarà facultat, sense necessitat de cap altre acord, per a designar advocats i procuradors que tinguen la representació i defensa dels interessos del col·legi i dels col·legiats.  
  
c) Convocarà, presidir i dirigir les sessions de l'assemblea general i la junta de govern tant en ple com en comissió permanent, siguen sessions ordinàries i extraordinàries, i subscriure l'acta corresponent.  
  
d) Autoritzarà els informes, convocatòries i comunicacions que es dirigisquen als col·legiats, i a totes les autoritats, corporacions o persones particulars o jurídiques.  
e) Autoritzarà, amb el tresorer, els comptes bancaris del col·legi, les imposicions i els talons, xecs o reintegraments que se'n facen.  
  
f) Autoritzarà, juntament amb el tresorer, els lliuraments i ordres de pagament, així com els llibres de comptabilitat.  
g) Nomenarà les seccions acordades pel Ple de la junta govern i les persones que es nomenen per a formar-ne part.  
h) Autoritzarà els pagaments, a càrrec dels fons del col·legi, signant mancomunadament el tresorer.  
  
Article 41. Facultats del vicepresident  
Correspon al vicepresident assistir i substituir en casos d'absència, malaltia o defunció el president, i exercir totes les funcions que aquest li conferisca, d'acord amb les seues competències.  
  
  
  
Article 42. Facultats del secretari  
Independentment de les altres funcions que es deriven dels presents estatuts, de les disposicions vigents i de les ordres emanades de la presidència, correspon al secretari:  
a) Redactar i remetre les convocatòries per a les diferents reunions dels òrgans del col·legi.  
b) Redactar actes de totes les reunions de l'assemblea general, de la junta de govern, en comissió permanent o en ple, i ordenar la seua transcripció al llibre corresponent, una vegada aprovada, amb el vistiplau del president.  
c) Custodiar i portar els llibres i arxius, registres, fitxers i expedients del col·legi i dels col·legiats.  
d) Custodiar i tindre cura de l'anotació del registre dels llibres d- «entrades» i «eixides» de tota mena d'oficis, comunicacions i escrits.  
  
e) Expedir, amb el vistiplau del president, els certificats que siguen procedents, i tindre cura del pagament de la taxa corresponent.  
f) Confeccionar la memòria de les activitats dels diferents òrgans del col·legi, en cada exercici i llegir-la davant l'assemblea general.  
g) Organitzar i dirigir l'oficina del col·legi, conformement als seus estatuts i serà responsable del seu funcionament i del personal.  
h) Totes les altres que li assigne la junta de govern.  
i) Convocar, per ordre del president, les reunions de la junta de govern i de l'assemblea general.  
  
Article 43. Facultats del sotssecretari  
El sotssecretari, conforme acorde la Junta de Govern, auxiliarà en el treball al secretari, assumint les seues funcions en cas d'absència, malaltia, abstenció, recusació o vacant, sense necessitat de justificació davant tercers.  
  
Article 44. Facultats del tresorer-comptable  
Correspon al tresorer-comptable:  
a) Portar, autoritzar els llibres d'ingressos i despeses i, en general, de comptabilitat del col·legi amb el vistiplau del president.  
b) Autoritzar i ordenar tots els pagaments que haja de realitzar el col·legi, amb la ratificació del president.  
c) Lliurar qualsevol classe de rebuts, quotes, dietes als membres de la junta i personal del col·legi per desplaçaments, taxes i altres que hagen de ser pagats pel col·legi.  
d) Preparar els pressupostos per a cada exercici anual i la liquidació del pressupost de l'exercici anterior i els comptes de despeses i ingressos anuals i retre compte d'aquests a l'assemblea general.  
e) Confeccionar l'inventari de mobles, estris i efectes del col·legi i informar d'això a la junta de govern.  
f) Dirigir tota la comptabilitat del col·legi amb l'aprovació de la junta de govern.  
  
Article 45. Facultats dels vocals  
Correspon als vocals, a més de les substitucions que s'indicaran en articles posteriors, exercir totes les comissions, activitats o comeses que li siguen assenyalades per l'assemblea general, la junta directiva o el president, i informar-los del resultat.  
  
  
CAPÍTOL IV  
De l'assemblea general  
  
Article 46. Naturalesa jurídica  
L'assemblea general de col·legiats és l'òrgan que comprén tots els membres del col·legi reunits, i assumeix la màxima autoritat dins d'aquest i, consegüentment, obliga en els seus acords tots els col·legiats, encara els absents, dissidents i els que s'han abstingut.  
  
Article 47. Classes d'assemblea. Quòrum d'assistència i convocatòria  
1. L'assemblea general se celebrarà ordinàriament, una vegada a l'any durant el primer semestre de l'any, o extraordinàriament, quan ho sol·licite, per escrit, un vint per cent dels col·legiats, o quan les circumstàncies ho aconsellen segons el parer del president, la junta de govern o la comissió permanent.  
2. Perquè l'assemblea puga celebrar-se vàlidament, serà necessària, en primera convocatòria, la meitat més un del cens col·legial; en segona convocatòria, la junta quedarà constituïda, siga quin siga el nombre d'assistents i els acords es prendran per majoria simple de vots emesos llevat que per a determinats acords s'assenyale un quòrum especial.  
  
Sense perjudici de quòrum d'assistència especial establit en aquests estatuts per als supòsits de segregació, fusió, liquidació del col·legi per a qualsevol reforma dels estatuts s'exigirà el mateix quòrum d'assistència fixat en el paràgraf anterior i per a adoptar l'acord de reforma serà necessari el vot favorable dels dos terços dels col·legiats assistents.  
  
3. La convocatòria es redactarà per escrit pel secretari, amb el vistiplau del president i contindrà dia, hora i lloc per a la reunió, i fixarà les corresponents a la primera i segona convocatòria i l'ordre del dia, en el qual, figurarà com a últim punt «precs i preguntes». La convocatòria serà remesa per qualsevol mitjà de comunicació que deixe constància, amb deu dies d'antelació com a mínim als col·legiats, llevat que es tracte d'una reunió acordada amb caràcter d'urgència que serà suficient amb quaranta-huit hores.  
4. En l'assemblea es tractaran únicament els temes que figuren en l'ordre del dia sense perjudici que, en l'últim capítol, es recomane a la junta de govern i/o a la comissió permanent l'estudi d'aquells que es consideren necessaris.  
  
Article 48. Llibre d'actes  
De cada reunió que realitzen tant l'assemblea general com la junta de govern, siga en ple o en comissió permanent, s'estendrà la corresponent acta, que serà inscrita en un llibre que, amb tal fi, hi haurà en la Secretaria i serà custodiat pel secretari.  
  
  
CAPÍTOL V  
Competències de l'assemblea general i moció de censura  
  
Article 49. Competències  
L'assemblea general serà la competent per a:  
a) Aprovar, si escau, la memòria anual i l'actuació de la junta de govern, de la qual donarà lectura el secretari.  
b) Aprovar, si escau, el pressupost de despeses i ingressos per a l'exercici següent.  
c) Aprovar, si escau, la liquidació del pressupost de l'exercici anterior, i els comptes de despeses i ingressos, així com la comptabilitat general del col·legi.  
d) Ratificar tots els acords que haja adoptat la junta de govern i que necessiten de tal aprovació d'acord amb els estatuts que precedeixen.  
e) Censurar l'actuació de la junta de govern íntegrament o de qualsevol dels seus components quan procedira.  
f) Modificar els estatuts socials.  
g) Aquelles altres que se'ls sotmeten a examen.  
  
Article 50. Vot de censura  
L'assemblea general podrà exigir la dimissió de la junta de govern mitjançant l'adopció del vot de censura. La petició haurà de ser subscrita almenys pel trenta per cent dels col·legiats, expressant amb claredat les raons en què es base.  
Perquè prospere el vot de censura, hauran d'emetre un vot favorable a aquest els dos terços dels membres de l'assemblea. Si hi ha aquesta majoria qualificada, la junta de govern cessarà en el seu mandat, s'obrirà un procés electoral dins de l'assemblea, i es constituirà interinament una gestora d'edat, formada per cinc membres de l'assemblea, dels quals tres seran els de major edat i els altres dos els de menor edat.  
  
Durant el període de temps que hi haja des de l'adopció del vot de censura fins a la presa de possessió de la nova junta de govern, la gestora d'edat assumirà les funcions que a la junta de govern li confereixen els presents estatuts.  
  
  
  
  
  
TÍTOL IX  
Eleccions  
  
CAPÍTOL I  
Principis electorals i condicions d'elegibilitat  
  
Article 51. Principis electorals  
El president i els altres càrrecs de la junta de govern seran elegits en votació directa i secreta en la qual podran participar, com a electors, tots els col·legiats i com a elegible aquells electors amb o sense exercici professional obert en l'àmbit del col·legi i que siguen espanyols o d'algun país de la Unió Europea si té reconegut tal dret conformement a la legislació comunitària i espanyola, conformement als presents estatuts, i que no estiguen incursos en cap de les següents situacions:  
  
a) Estar condemnats per sentència ferma que comporte la inhabilitació o suspensió per a càrrecs públics, mentre aquestes subsistisquen.  
b) Haver sigut disciplinàriament sancionats en qualsevol col·legi d'odontòlegs i estomatòlegs o de dentistes, mentre no hagen sigut rehabilitats.  
c) No podran optar a ser candidats aquells que no estiguen al dia amb les quotes col·legials.  
d) No podran optar a ser candidats aquells que es troben sotmesos al règim d'incompatibilitats establides legalment.  
e) No podran ser candidats a president i secretari aquells col·legiats que hagen exercit aquests càrrecs huit anys consecutius al moment de la convocatòria d'eleccions.  
f) Totes les condicions d'elegibilitat hauran de ser complides en l'últim dia del termini de presentació de candidatures.  
  
Article 52. Llista de candidats  
Les candidatures als càrrecs de la junta de govern es presentaran en llistes tancades que seran votades globalment.  
Cap proponent podrà realitzar més d'una proposta per a cada càrrec.  
  
El període de mandat dels membres de la junta de govern serà de quatre anys i podran ser reelegits, excepte la limitació del termini per al càrrec de president i secretari o optar els qui l'exercisquen a un altre càrrec.  
Els recursos que s'interposen en el procés electoral o contra el seu resultat, davant la junta electoral, seran admesos a un sol efecte i no suspendran la votació, proclamació i possessió dels elegits, excepte quan així s'acorde amb causes excepcionals mitjançant resolució expressa i motivada.  
  
  
CAPÍTOL II  
Convocatòria. Mesa electoral. Proclamació de candidats,   
propaganda i votació  
  
Article 53. Convocatòria  
La convocatòria per a les eleccions dels membres de la junta de govern correspondrà al ple d'aquesta i assenyalarà els terminis per a la presentació de candidatures. S'establirà un terme no inferior a vint dies naturals per a la presentació de candidatures, data de la votació i formació del cens electoral.  
La convocatòria designarà, a més, la mesa electoral que tindrà com a missió portar a terme tot el procés electoral, vigilar el compliment exacte dels terminis i requisits previstos, i resoldre tots els recursos que es presenten i subscriure les actes necessàries.  
  
Article 54. Mesa electoral  
La mesa electoral es constituirà el dia i l'hora que assenyale la convocatòria i estarà constituïda per un president, que serà un membre de la junta de govern no candidat, i per dos col·legiats exercents, com a vocals, que seran els dos de més recent incorporació, així com el secretari de la Junta de Govern, si tampoc fora candidat, o un altre membre d'aquesta en el seu cas. Es nomenaran, així mateix, els suplents de la respectiva mesa.  
Si no hi haguera membres de la junta de govern per a constituir la mesa en la forma establida en l'apartat anterior, serà substituït pel col·legiat exercent de major edat que designe la junta directiva.  
Els membres de la mesa electoral no podran ser candidats en aqueixes eleccions.  
La mesa electoral estendrà acta de l'acceptació del seu càrrec i de cadascuna de les seues reunions fins que aquestes hagen conclòs, proclamant els elegits.  
  
Article 55. Proclamació de candidats  
L'endemà de l'expiració del termini per a presentar candidatures, reunida la mesa electoral, proclamarà la relació dels candidats que tinguen les condicions d'elegibilitat, i estendrà acta en la qual constarà, motivadament, les causes d'exclusió de candidat. Si hi ha un sol candidat vàlid per a un càrrec, serà proclamat electe sense més ni més. La llista es publicarà en el tauler d'anuncis del col·legi.  
En el mateix dia o l'endemà de la publicació de les candidatures proclamades en el tauler d'anuncis, els candidats que no hagueren sigut acceptats podran presentar escrit d'al·legacions impugnant la seua exclusió, sol·licitant la modificació de l'acord i la seua admissió com a candidat; la mesa electoral resoldrà en el termini de dos dies següents, inserint-los en la llista, si la resolució fora favorable, o denegant-los-ho definitivament, sense perjudici que els afectats puguen formular els recursos establits en aquests estatuts.  
Aprovades les candidatures, els admesos podran, mitjançant escrit dirigit a la mesa, designar interventor per a elecció, qui tindrà dret a participar, una vegada acceptat el nomenament, en tots els actes electorals, presentant les reclamacions, recursos i al·legacions que estime pertinents, i signant les actes que s'estenguen.  
  
Article 56. Propaganda electoral  
Els candidats podran realitzar les activitats i propaganda electoral que estimen pertinents, sempre que no suposen descrèdit o falta de respecte personal als altres candidats, o atempte directament contra aquests estatuts, els del consell general, autonòmic, o el codi deontològic professional. El trencament d'aquesta obligació motivarà la seua exclusió com a candidat, oïda la comissió deontològica del col·legi. L'acord d'exclusió podrà ser impugnat en la mateixa forma expressada en l'article 53. La mesa electoral, a càrrec del col·legi, serà l'encarregada d'emetre les paperetes electorals i els sobres per al vot tant directe com per correu certificat o per correu electrònic, com telemàtic, úniques vàlides per al procés electoral, i d'acord amb els requisits fixats per aquesta mesa electoral.  
Les paperetes seran iguals i contindran tots els candidats.  
  
Article 57. Votació  
L'acte electoral se celebrarà el dia i lloc assenyalats en la convocatòria, des de les 10.00 a les 20.00 hores. El vot no serà delegable.  
Es tindrà en compte:  
1. El vot podrà ser emés personalment, el dia de l'elecció, per correu certificat o electrònic o telemàticament mitjançant les paperetes en la forma esmentada en l'article anterior.  
2. En el supòsit de vot per correu certificat o electrònic o vot telemàtic, el col·legiat que desitge utilitzar algun d'aquests procediments haurà de sol·licitar-ho per escrit al col·legi i s'utilitzarà la papereta i sobre o mitjà en el seu cas oficials remesos pel col·legi, sense cap anotació.  
En el cas de vot per correu certificat, el sobre tancat amb el vot a l'interior s'introduirà, al seu torn, en un altre de major grandària en el qual s'adjuntarà escrit signat pel col·legiat dirigit a la mesa electoral en el qual expresse el seu desig d'emetre el vot per correu, acompanyat de fotocòpia del seu document nacional d'identitat i carnet col·legial i ho enviarà per correu certificat i farà constar en el sobre «conté vot per a l'elecció de junta directiva de l'Il·lustre Col·legi Oficial de Dentistes de Castelló».  
En cas de vot per correu electrònic o vot telemàtic, s'habilitarà un correu o web per a ser remés el correu electrònic amb la papereta acompanyat de fotocòpia del seu document nacional d'identitat i carnet col·legial i fent constar en el correu «conté vot per a l'elecció de junta directiva de l'Il·lustre Col·legi Oficial de Dentistes de Castelló».  
  
Tant el sobre, en el cas de correu certificat, com el correu, en el cas de vot per correu electrònic o telemàtic, tindran entrada en la secretaria del col·legi o web del col·legi amb vint-i-quatre hores com a mínim d'antelació a l'inici de la votació. El secretari de la mesa electoral custodiarà els sobres i correus, sense obrir-los, per a posar-los a la disposició de la mesa en el moment d'iniciar-se la votació en la qual es procedirà a la seua obertura i a depositar els vots en l'urna al final de l'elecció individual. Els sobres i correus que arribaren a la secretaria del col·legi després del termini assenyalat en el paràgraf anterior seran destruïts sense obrir-los. Es farà constar en l'acta la incidència amb tot detall.  
  
3. A l'hora i lloc previst per a la votació s'instal·larà una urna per la mesa electoral i en el lloc on s'assegure la intimitat de la votació es disposaran les paperetes oficials que seran utilitzades pels votants, els quals les introduiran personalment en l'urna, amb la seua identificació prèvia davant la taula.  
4. La mesa resoldrà totes les incidències que succeïsquen durant la celebració de l'acte.  
5. El vot personal anul·larà l'emés per correu, per la qual cosa, la mesa electoral comprovarà en la llista de col·legiats aquesta circumstància prèviament a introduir els vots per correu o telemàtic.  
6. Finalitzada la votació, es procedirà seguidament a l'escrutini dels vots emesos. Es declararan nul·les les paperetes que continguen expressions alienes a la votació o estiguen ratllades o esmenades, o vote per persona no candidata. Igualment aquelles que siguen diferents de les editades per la mesa electoral.  
En cap cas es podrà anul·lar parcialment una papereta.  
7. Del desenvolupament de la votació i el resultat de l'escrutini s'estendrà acta que serà signada per tots els membres de la mesa i els interventors que estiguen presents en l'escrutini. Una còpia de l'acta s'inserirà en el tauler d'anuncis del col·legi.  
8. Si es produïra empat a vots, s'hauria de convocar una nova votació i en el cas que persistira l'empat serà proclamada la candidatura que resulte per sorteig.  
9. Dins de les quaranta-huit hores següents a la proclamació d'elegits, es podrà impugnar per escrit la totalitat de l'acte electiu o sol·licitar les correccions d'errors comesos. La mesa electoral resoldrà en el termini de dos dies següents la impugnació accedint o denegant el sol·licitat. En el primer cas, podrà invalidar-se, si procedira l'elecció i convocar-la novament, dins dels quinze dies següents, o realitzar en tot cas les correccions que no afecten el fons de l'elecció. En cas de denegació de la impugnació, es podran utilitzar pels recurrents els recursos en la forma establida en aquests estatuts.  
  
10. Transcorreguts els terminis previstos sense impugnació o resolta definitivament l'elecció, la junta directiva cessant, en el termini de quinze dies, expedirà els corresponents nomenaments que hagen obtingut la majoria de vots, i els comunicarà al consell general, a la comunitat autònoma i al consell de col·legis de dentistes de la Comunitat Valenciana.  
  
  
  
CAPÍTOL III  
Presa de possessió i cessament de la junta de govern  
  
Article 58. Presa de possessió  
Dins dels trenta dies des de l'elecció la nova junta de govern prendrà possessió i es redactarà la corresponent acta, que formen els membres sortints i entrants.  
  
Article 59. Cessament  
Els càrrecs de la junta de govern cessaran per les causes següents:  
  
a) Expiració del termini per al qual van ser elegits.  
b) Renúncia de l'interessat  
c) Nomenament per a un càrrec del govern central o autonòmic, o de les diferents administracions públiques, siga central, autonòmica, local o institucional.  
d) Condemna per sentència ferma que comporte inhabilitació per a càrrecs públics.  
e) Sanció disciplinària per falta greu o molt greu imposada pel col·legi en virtut del corresponent expedient.  
f) Pèrdua de la condició de l'elegibilitat d'acord amb els presents estatuts.  
g) Per malaltia personal greu que incapacite per a exercir la professió.  
h) Per defunció.  
i) Aprovació de la moció de censura regulada en l'article 49.  
j) Nomenament com a membre de la comissió d'ètica del mateix col·legi.  
k) Per problema familiar greu.  
l) Per estar de viatge fora de la província.  
m) Qualsevol altra causa que siga acceptada pels membres de la junta de govern per majoria adoptada en votació amb vot secret.  
n) No assistència a tres reunions de la junta de govern sense causa justificada. L'existència o no de causa justificada serà acceptada pels membres de la junta de govern per majoria adoptada en votació amb vot secret.  
  
Article 60. Vacants  
En el supòsit de produir-se el cessament de qualsevol dels càrrecs directius en la forma esmentada en l'article anterior, s'observarà el següent:  
1. El president se substituirà pel vicepresident, el qual exercirà el càrrec fins a nou nomenament. El secretari pel vocal més jove de la junta, i el tresorer pel de major edat dels vocals. Els vocals pels suplents nomenats en el seu cas.  
2. En el supòsit de més cessaments, una vegada esgotats els suplents, immediatament es convocaran eleccions per a cobrir el càrrec, pel temps que reste fins a la pròxima elecció, en la forma establida en els articles precedents, si quedara més de la meitat del període de mandat. Si per la brevetat del període que quede fins a la nova elecció estatutària s'entenguera innecessari produir un procés electoral, així ho acordarà la junta de govern, en resolució motivada que haurà de ser ratificada en la primera junta general que se celebre.  
3. Si es produïra el cessament de la meitat més un dels membres de la junta de govern, hauran de convocar-se noves eleccions estatutàries.  
  
  
TÍTOL X   
Règim jurídic de les clíniques dentals  
  
CAPÍTOL Únic  
  
Article 61. Normes administratives  
L'exercici professional per compte propi s'efectuarà en un consultori o clínica dental, que estarà instal·lat en un establiment que tinga les condicions regulades per la normativa vigent i aplicable.  
  
Article 62. Anunci de la clínica  
Qualsevol clínica dental haurà de tindre, a la porta d'entrada a l'establiment, un rètol en el qual conste, nom i cognoms del col·legiat i el seu número de col·legiació, amb la titulació de què dispose, a més de figurar la llegenda «clínica dental» o una altra similar acceptada per la junta de govern.  
A l'interior de la clínica i a la vista del públic, haurà de figurar el títol original o fotocòpia autenticada d'aquest, l'acreditatiu de la col·legiació amb el certificat d'inspecció del col·legi i qualsevol altra informació que s'exigisca per la normativa vigent, per a obertura de la clínica.  
  
Article 63. Fitxer  
En cada clínica dental hi haurà d'haver un arxiu o base de dades en el qual conste una fitxa per cada pacient tractat en aquesta, que haurà de conservar-se almenys cinc anys.  
En la fitxa s'indicaran, com a mínim, les dades següents: nom i cognoms del pacient, adreça i telèfon.  
Hi haurà un expedient en el qual conste tot l'historial clínic del pacient amb els requisits exigits per la normativa vigent.  
  
Article 64. Casos de remissió del fitxer de pacients al col·legi  
En el supòsit de traspàs de la clínica dental a un altre col·legiat, es farà lliurament a aquest del fitxer i expedients que posseïsca el transmitent, de conformitat amb la legislació aplicable a les dades personals.  
Al tancament d'una clínica dental el col·legi conservarà el fitxer i història clínica durant un període mínim de cinc anys, de conformitat amb la legislació aplicable a les dades personals.  
  
Article 65. Obertura de clínica  
L'obertura de clínica dental necessitarà l'autorització administrativa corresponent d'acord amb la normativa vigent i aplicable.  
  
Article 66. Direcció i organització de la clínica dental  
Les consultes dentals estaran necessàriament organitzades, gestionades i ateses directament i personalment per un dentista.  
En cas d'absència del col·legiat, la clínica romandrà tancada, llevat que un professional col·legiat quede al capdavant d'aquesta, i haurà de comunicar-se la circumstància en tot cas al col·legi.  
  
Article 67. Traspàs de clínica  
El col·legiat, o els seus hereus a la defunció d'aquest, tindran dret a traspassar la seua clínica dental a un altre professional col·legiat. Ho comunicaran per escrit a la junta de govern.  
  
Article 68. Inspeccions de clíniques  
La junta de govern podrà acordar inspeccions de les clíniques dentals obertes al públic, quan ho estimen necessari, o hi haja constància o indicis d'incompliment de les normes d'aquests estatuts, la comissió de qualsevol falta contra la deontologia professional, o es reba qualsevol denúncia de fets perseguibles.  
La junta de govern determinarà les persones i la forma en què la inspecció es realitzarà. Del resultat d'aquesta informaran la junta de govern que, en ple, resoldrà el que siga pertinent.  
Constitueix falta greu no permetre l'accés i la inspecció esmentada en aquest article.  
  
  
TÍTOL XI  
Constitució de comissions dins del col·legi  
  
CAPÍTOL I  
De la Comissió d'ètica  
  
Article 69. Composició  
La comissió d'ètica estarà integrada per un mínim de tres membres i un màxim de cinc membres elegits per la junta de govern entre els col·legiats amb deu o més anys d'antiguitat i per a un termini de quatre anys. Es renovarà parcialment cada dos anys.  
El membres de la comissió nomenaran un president i un secretari. Els restants seran vocals.  
Els membres del comité no percebran retribució econòmica excepte acord de l'assemblea general que fixarà el sistema de retribució.  
  
Article 70. Competències  
Són facultats del comité:  
1) Promoure tots aquells temes i qüestions que s'estimen necessàries en relació al comportament ètic dels dentistes.  
2) Exigir el compliment de les normes del Codi deontològic que regula l'exercici de la professió dels dentistes.  
3) Incoar als col·legiats, si pertocara, les correccions disciplinàries que s'estableixen en els presents estatuts amb relació a les normes del codi deontològic, i informar, quan calguera, la junta de govern, de les conductes que puguen ser constitutives de delicte, o constitueixen un risc per a la salut dental.  
4) Resoldre tots els expedients que se sotmeten i especialment els expedients de reclamacions dels consumidors i usuaris conforme al procediment que estiga vigent en el moment d'iniciació d'aquest.  
  
5) Dirimir i/o resoldre conflictes i/o discrepàncies entre col·legiats i entre aquests i els seus pacients, en aplicació de les normes del codi deontològic.  
6) Incoar l'expedient sancionador contra els col·legiats, nomenant l'instructor d'aquest per a la seua tramitació i resolució per la junta de govern.  
7) Ser oït per la junta de govern abans d'imposar qualsevol sanció, l'informe de la qual no serà vinculant.  
  
Article 71. Reunions i adopció d'acords  
El comité es reunirà ordinàriament una vegada al mes com a mínim, i extraordinàriament quan les circumstàncies ho aconsellen,  
Les convocatòries per a les reunions del Comité es faran pel secretari, amb el mandat previ de la presidència, que fixarà l'ordre del dia, amb tres dies d'antelació almenys. Es formularan per escrit i per qualsevol mitjà de comunicació que deixe constància i aniran acompanyades de l'ordre del dia corresponent. El president tindrà facultat per a convocar, en qualsevol moment, amb una antelació de 24 hores amb caràcter d'urgència el comité, quan les circumstàncies així ho exigisquen.  
El comité quedarà vàlidament constituït quan estiguen presents o representats la meitat més un dels seus membres.  
Els acords es prendran per majoria simple dels assistents: en cas d'empat en la votació decidirà amb vot de qualitat el president.  
  
  
CAPÍTOL II  
De la constitució d'altres comissions  
  
Article 72. Designació  
La junta de govern podrà acordar la constitució de les comissions i amb les facultats que estime oportunes. La composició, regulació i adopció d'acords de les quals les determinaran els membres i/o persones que la integren.  
  
  
TÍTOL XII  
Règim econòmic del col·legi  
  
CAPÍTOL I  
Dels pressupostos i comptabilitat  
  
Article 73. Preparació dels pressupostos  
Els pressupostos anuals i la liquidació de l'exercici anterior seran preparats, redactats i presentats pel tresorer-comptable amb el vistiplau del president i, prèviament a presentar-se davant l'assemblea general, seran aprovats per la junta de govern en ple.  
  
Article 74. Aprovació dels pressupostos  
L'assemblea general de col·legiats aprovarà els pressupostos anuals de l'entitat per a l'exercici següent i la liquidació del pressupost de l'any anterior, sobre ingressos i despeses, en l'assemblea ordinària.  
  
Així mateix, l'assemblea general aprovarà les quotes, l'exempció de quotes a determinats col·legiats, si escau, i totes les exaccions que siguen necessàries per a fer front a les despeses d'administració i complir les finalitats i funcions que competeixen al col·legi.  
  
Article 75. Comptabilitat col·legial  
Els llibres de comptabilitat, els pressupostos i tots els suports que justifiquen les despeses i ingressos del col·legi estaran arxivats en el col·legi i sota la custòdia del tresorer-comptable.  
  
  
CAPÍTOL II  
Dels recursos econòmics  
  
Article 76. Dels recursos ordinaris  
Constitueixen recursos ordinaris del col·legi els següents:  
a) Les quotes d'incorporació al col·legi.  
b) L'import de les quotes ordinàries, fixes o variables, així com les derrames i pòlisses col·legials establides per la junta de govern, i les quotes extraordinàries que aprova la junta general.  
c) Els rendiments de qualsevol naturalesa que produïsquen les activitats, béns o drets que integren el patrimoni del col·legi, així com els rendiments dels fons depositats en els seus comptes.  
d) Qualsevol altre concepte que legalment procedira.  
  
Article 77. Dels recursos extraordinaris  
Constituiran recursos extraordinaris del col·legi els següents:  
a) Les subvencions o donatius que es concedisquen al col·legi per l'estat o corporacions oficials, entitats o particulars.  
b) Els béns i drets de qualsevol classe que per herència, llegat o un altre títol passen a formar part del patrimoni del col·legi.  
c) Les quantitats que per qualsevol concepte corresponga percebre al col·legi quan administre, complint algun encàrrec temporal o perpetu, fins i tot cultural o benèfic, determinats béns o rendes.  
d) Qualsevol altre que legalment procedira.  
  
  
TÍTOL XIII  
Règim administratiu i personal del col·legi  
  
CAPÍTOL I  
Règim administratiu  
  
Article 78. Carnet col·legial  
Qualsevol col·legiat, des del moment de la seua incorporació al col·legi, rebrà el carnet que li acredita com a tal, amb el seu número col·legial, expedit pel secretari amb el vistiplau del president, en el qual figurarà la signatura del col·legiat i la seua fotografia. Així mateix, rebrà certificat d'acord d'admissió.  
  
Article 79. Expedient personal  
També des del moment de la seua col·legiació, s'obrirà l'expedient personal de cada col·legiat, en el qual es faran constar la sol·licitud per a la seua alta col·legial i la tramitació fins a la seua admissió. S'hi faran constar totes les vicissituds referents al col·legiat que vagen succeint durant el seu exercici professional.  
  
Article 80. Talonaris de receptes, impresos i certificats  
Així mateix, des del moment de la seua incorporació al col·legi, el col·legiat tindrà dret que se li proporcione model de talonaris de receptes odontoestomatològiques que haja aprovat i confeccionat el col·legi d'acord amb la normativa vigent.  
  
Article 81. Revista del col·legi i altres publicacions  
El col·legi podrà editar una revista oficial pròpia o bé col·laborar amb la revista del col·legi de la Comunitat, que recollirà totes les disposicions oficials, qüestions professionals, notícies d'interés etc., així com els treballs científics que per la seua importància meresquen ser coneguts pels col·legiats.  
  
Article 82. Premis i distincions  
El col·legi podrà establir premis i distincions encaminades al reconeixement de valors professionals o serveis rellevants prestats al col·legi, a la societat en el marc de les finalitats col·legials. Aquests premis i distincions els acordarà i regularà l'assemblea general.  
  
  
CAPÍTOL II  
Personal del col·legi  
  
Article 83. Personal executiu i laboral  
1. La junta de govern podrà contractar el personal que estime necessari per al seu correcte funcionament i compliment de les seues finalitats.  
2. A les ordres directes del secretari d'aquest Il·lustre Col·legi, correspondrà la distribució del treball entre el personal laboral.  
  
Article 84. Assessoria jurídica  
1. El col·legi i els seus òrgans podran tindre la corresponent assessoria jurídica, que determine la junta de govern.  
2. L'assessoria jurídica prestarà els serveis d'assessoria i defensa de procediments que li siguen encomanats, tindrà cura de l'adequació a dret de les resolucions, expedients i actuacions en general dels respectius òrgans i, amb tal finalitat emetrà els informes o dictàmens que procedisquen.  
  
Article 85. Altres assessors  
La junta de govern podrà contractar personal assessor en diverses qüestions.  
  
  
  
  
TÍTOL IV  
Modificació de l'àmbit territorial del col·legi i dissolució  
  
CAPÍTOL I  
Modificació de l'àmbit territorial del col·legi  
  
Article 86. Fusió i absorció  
Per a poder modificar l'àmbit territorial del col·legi per unió o fusió amb un o altres de la mateixa professió, així com l'absorció pel col·legi d'altres preexistents sempre que cap d'aquests depasse l'àmbit de la Comunitat Valenciana, serà necessari l'acord majoritari de l'assemblea. Haurà d'obtindre's l'aprovació per decret del Consell, amb l'informe previ del Consell Valencià de Col·legis.  
  
Article 87. Segregació  
La modificació de l'àmbit territorial del col·legi per segregació haurà de ser presa per acord majoritari de l'assemblea i aprovada per decret del Consell, amb l'informe previ del Consell Valencià de Col·legis.  
  
  
CAPÍTOL II  
Dissolució i liquidació del col·legi  
  
Article 88. Dissolució  
L'acord de dissolució es prendrà per acord de l'assemblea general i haurà de ser aprovat per llei de la Generalitat amb l'informe previ del Consell Valencià de Col·legis.  
  
Article 89. Liquidació  
En el cas que fora aprovada la dissolució, es nomenaria una comissió liquidadora, la qual procediria, després d'haver pagat els deutes que hi haguera, a quantificar els béns i valors que resultaren sobrants, els quals s'adjudicarien a les entitats benèfiques i de previsió social de l'organització col·legial de dentistes de l'àmbit territorial que corresponga, i en defecte d'això, a qualsevol entitat benèfica.